มาร์ค ห่วงขัดแย้ง ตอกย้ำ ต้องแก้ รธน.ปม อำนาจ 250 ส.ว.เลือกนายกฯ
อภิสิทธิ์ เวชชาชีวะ อดีตนายกฯ และอดีตหัวหน้า ปชป.ชี้ ต้องแก้ รธน.ปม 250 ส.ว.ห่วงสถานการณ์ขัดแย้ง ย้ำ พรรคอยู่ได้ถึงวันนี้ เพราะจุดยืนด้านประชาธิปไตยชัดเจน ต้องกล้าเป็นหลักยึดความถูกต้องวันที่ 19 ส.ค. 2563 ผู้สื่อข่าวรายงานว่า เมื่อค่ำวันที่ 18 ส.ค. ที่ผ่านมา นายอภิสิทธิ์ เวชชาชีวะ อดีตนายกรัฐมนตรี และอดีตหัวหน้าพรรคประชาธิปัตย์ ไปร่วมงานเลี้ยงอาหารค่ำที่รัฐมนตรีในส่วนของพรรค สลับกันจัดรายเดือน ซึ่งจัดโดย นายนิพนธ์ บุญญามณี รมช.มหาดไทย ถึงคิวจัดเลี้ยงที่ โรงแรมเดอะ สุโกศล โดยใช้ชื่อว่า ประชาธิปัตย์รวมใจเป็นหนึ่งเดียว ภายในงานมีรัฐมนตรีของพรรค คณะกรรมการบริหารพรรค แกนนำพรรค ส.ส. อดีต ส.ส. อดีต ส.ก อดีต ส.ข. และตัวแทนสาขาพรรค ราว 150 คน ร่วมงานโดย นายอภิสิทธิ์ กล่าวเปิดใจตอนหนึ่งว่า เหตุที่ตนตัดสินใจลาออกจากตำแหน่ง ส.ส. เพราะต้องการย้ำถึงการไม่เห็นด้วยกับรัฐธรรมนูญ ปี 2560 ที่จะสร้างปัญหาตามมา รวมถึงการที่ตนประกาศจุดยืนไม่สนับสนุน พล.อ.ประยุทธ์ จันทร์โอชา ให้เป็นนายกรัฐมนตรี อีกสมัย เพราะไม่ต้องการให้มีการสืบทอดอำนาจ เพราะจะเป็นต้นเหตุของความขัดแย้งรอบใหม่ ที่จะทำให้ประเทศเกิดปัญหา และจนถึงวันนี้ก็ได้เกิดสิ่งที่ตนคาดการณ์ไว้แล้วว่าจะเกิดขึ้นจริง คือ สถานการณ์การเมืองที่เกิดขึ้นปัจจุบัน ซึ่งน่าเป็นห่วงอย่างมาก แต่เมื่อพรรคประชาธิปัตย์ มีมติพรรคว่า ไปเข้าร่วมรัฐบาล ตนก็ยอมรับมตินี้ เพราะตนเป็นสมาชิกพรรคนายอภิสิทธิ์ ยังกล่าวต่อถึงการแก้ไขรัฐธรรมนูญ ว่า กรณีการแก้ไขรัฐธรรมนูญถือเป็นเงื่อนไขหนึ่งในการเข้าร่วมรัฐบาลของพรรค ทั้งนี้ ตนเคยบอกว่า รัฐธรรมนูญฉบับปี 2560 ไม่มีความเป็นประชาธิปไตย และหัวใจก็ไม่ได้อยู่ที่ มาตรา 256 เพราะสิ่งสำคัญ คือ กรณีของสมาชิกวุฒิสภา (ส.ว.) 250 คน ที่ได้รับการแต่งตั้งจากผู้มีอำนาจ แต่กลับมีสิทธิ์ร่วมโหวตลงมติเลือกนายกรัฐมนตรี จุดนี้ต่างหากที่เราต้องแก้ไขรัฐธรรมนูญฉบับนี้ เพื่อให้พ้นจากปัญหาต่างๆ แต่น่าเสียดายที่พรรคไม่ได้ดำเนินการเรียกร้องจุดนี้ต่อเนื่อง ทั้งที่ พรรคประชาธิปัตย์ เป็นพรรคแรกที่รณรงค์ชูเรื่องขอแก้ไขรัฐธรรมนูญมาก่อน เรากลับปล่อยให้พรรคอื่นชิงการนำในเรื่องนี้ จึงขอให้คนของพรรคมีความกล้าหาญที่จะทำเรื่องนี้ ซึ่งไม่ว่าพรรคประชาธิปัตย์จะเป็นพรรคขนาดไหน ขอย้ำว่าพรรคเราต้องกล้าหาญที่ยืนหยัดในการทำหน้าที่เพื่อความถูกต้อง และต้องเป็นหลักให้กับประชาชนและประเทศ เพราะพรรคเราอยู่ได้มาถึงทุกวันนี้เพราะจุดยืนด้านประชาธิปไตยที่ชัดเจน
อภิสิทธิ์ เวชชาชีวะ อดีตนายกฯ และอดีตหัวหน้าปชป.ชี้ ต้องแก้รธน.ปม 250 ส.ว.ห่วงสถานการณ์ขัดแย้ง ย้ำ พรรคอยู่ได้ถึงวันนี้ เพราะจุดยืนด้านประชาธิปไตยชัดเจน ต้องกล้าเป็นหลักยึดความถูกต้อง
พรรคประชาธิปัตย์,อภิสิทธิ์ เวชชาชีวะ,แก้รธน.,มาตรา 256,250 ส.ว.,ส.ว.เลือกนายกฯ,ปชป.,ข่าวทั่วไป